Πρωτοβουλία της Δημοκρατίας της Αυστρίας για τη λήψη απόφασης του Συμβουλίου για την καταπολέμηση της παιδικής πορνογραφίας στο Ίντερνετ

(1999/C 362/06)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

ΕΧΟΝΤΑΣ ΥΠΟΨΗ:

τη συνθήκη για την Ευρωπαϊκή Ένωση, και ιδίως το άρθρο 34 παράγραφος 2 στοιχείο γ),

τη γνώμη του Ευρωπαϊκού Κοινοβουλίου,

ΚΑΤΟΠΙΝ πρωτοβουλίας της Δημοκρατίας της Αυστρίας,

ΛΑΜΒΑΝΟΝΤΑΣ ΥΠΟΨΗ το ψήφισμα που εξέδωσε το Ευρωπαϊκό Κοινοβούλιο στις 19 Σεπτεμβρίου 1996 περί των ανηλίκων θυμάτων βίας,

ΕΧΟΝΤΑΣ ΚΑΤΑ ΝΟΥ τη δήλωση και το πρόγραμμα δράσης, που εγκρίθηκαν ομοφώνως από τους συνέδρους του παγκόσμιου συνεδρίου για την σεξουαλική εκμετάλλευση παιδιών για εμπορικούς σκοπούς, που έγινε στη Στοκχόλμη τον Αύγουστο του 1996, καθώς και τα συμπεράσματα και τις συστάσεις της ευρωπαϊκής διάσκεψης, που έγινε στο Στρασβούργο τον Απρίλιο του 1998, και αποτέλεσε τη συνέχειά του,

ΕΧΟΝΤΑΣ ΚΑΤΑ ΝΟΥ την ευρωπαϊκή σύμβαση για τα ανθρώπινα δικαιώματα, και ιδίως το άρθρο 10 παράγραφος 2,

ΥΠΕΝΘΥΜΙΖΟΝΤΑΣ το άρθρο 34 της σύμβασης, της 20ής Νοεμβρίου 1989, για τα δικαιώματα του παιδιού,

ΕΧΟΝΤΑΣ ΚΑΤΑ ΝΟΥ το ψήφισμα του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, της 17ης Φεβρουαρίου 1997 σχετικά με το παράνομο και επιβλαβές περιεχόμενο του Ίντερνετ(1),

ΕΧΟΝΤΑΣ ΚΑΤΑ ΝΟΥ την κοινή δράση 97/154/ΔΕΥ του Συμβουλίου, της 24ης Φεβρουαρίου 1997, σχετικά με την καταπολέμηση της εμπορίας ανθρώπων και της σεξουαλικής εκμετάλλευσης παιδιών(2),

ΕΧΟΝΤΑΣ ΚΑΤΑ ΝΟΥ την απόφαση του Συμβουλίου, της 3ης Δεκεμβρίου 1998, για τη συμπλήρωση της αντικειμενικής υπόστασης του εγκλήματος της "εμπορίας ανθρώπων" περί του οποίου το παράρτημα της σύμβασης Europol(3), και λαμβάνοντας υπόψη τη δήλωση που υιοθέτησε το Συμβούλιο κατά τη συνεδρίασή του της 3ης Δεκεμβρίου 1998,

ΛΑΜΒΑΝΟΝΤΑΣ ΥΠΟΨΗ τη σύσταση που ενέκρινε το Συμβούλιο, στις 24 Σεπτεμβρίου 1998, για την ανάπτυξη της ανταγωνιστικότητας της ευρωπαϊκής βιομηχανίας οπτικοακουστικών υπηρεσιών και υπηρεσιών πληροφόρησης μέσω της προώθησης εθνικών πλαισίων με σκοπό την επίτευξη συγκρίσιμου και αποτελεσματικού επιπέδου προστασίας των ανηλίκων και της ανθρώπινης αξιοπρέπειας(4),

ΥΠΕΝΘΥΜΙΖΟΝΤΑΣ το πρόγραμμα δράσης που υιοθέτησε το Συμβούλιο, στις 28 Απριλίου 1997, για την καταπολέμηση του οργανωμένου εγκλήματος(5), που εγκρίθηκε από το Ευρωπαϊκό Συμβούλιο του Άμστερνταμ τον Ιούνιο του 1997, και τις δέκα αρχές της ομάδας G8 όσον αφορά το έγκλημα που συνδέεται με την υψηλή τεχνολογία, οι οποίες ελήφθησαν υπό σημείωση κατά τη σύνοδο του Συμβουλίου στις 19 Μαρτίου 1998· υπενθυμίζοντας επίσης ότι, το Ευρωπαϊκό Συμβούλιο της Βιέννης της 11ης και 12ης Δεκεμβρίου 1998, ζήτησε να εξασφαλιστεί, σε ευρωπαϊκό και διεθνές επίπεδο, αποτελεσματική συνέχεια στις πρωτοβουλίες για την προστασία των παιδιών, ιδίως στον τομέα της παιδικής πορνογραφίας στο Ίντερνετ,

ΛΑΜΒΑΝΟΝΤΑΣ ΥΠΟΨΗ την απόφαση αριθ. 276/1999/ΕΚ του Ευρωπαϊκού Κοινοβουλίου και του Συμβουλίου, της 25ης Ιανουαρίου 1999, για ένα πολυετές κοινοτικό πρόγραμμα δράσης για την προώθηση της ασφαλέστερης χρήσης του Ίντερνετ μέσω της καταπολέμησης του παράνομου και βλαβερού περιεχομένου στα παγκόσμια δίκτυα(6),

ΥΠΕΝΘΥΜΙΖΟΝΤΑΣ την κοινή θέση 1994/364/ΔΕΥ, της 27ης Μαΐου 1999, που υιοθέτησε το Συμβούλιο βάσει του άρθρου 34 της συνθήκης για την Ευρωπαϊκή Ένωση, σχετικά με τις διαπραγματεύσεις στο Συμβούλιο της Ευρώπης για το έγκλημα στον κυβερνοχώρο(7),

ΕΚΤΙΜΩΝΤΑΣ ΟΤΙ η εμπορία ανθρώπων και η σεξουαλική εκμετάλλευση παιδιών αποτελούν σοβαρή παραβίαση των θεμελιωδών δικαιωμάτων του ανθρώπου, και ιδίως της ανθρώπινης αξιοπρέπειας,

ΕΧΟΝΤΑΣ ΕΠΙΓΝΩΣΗ ΟΤΙ η σεξουαλική εκμετάλλευση των παιδιών και η παραγωγή, επεξεργασία, κατοχή και διανομή πορνογραφικού υλικού με θέμα παιδιά, μπορούν να αποτελέσουν σημαντικές μορφές του διεθνούς οργανωμένου εγκλήματος, οι οποίες έχουν φθάσει σε τέτοιο βαθμό στην Ευρωπαϊκή Ένωση ώστε να προκαλούν όλο και μεγαλύτερες ανησυχίες,

ΠΕΠΕΙΣΜΕΝΟ ΟΤΙ πρέπει να δοθεί μεγάλη σημασία στη σωματική και συναισθηματική ακεραιότητα των παιδιών και στην προστασία των θυμάτων σεξουαλικών εγκλημάτων,

ΕΧΟΝΤΑΣ ΕΠΙΓΝΩΣΗ ΤΗΣ ΑΝΑΓΚΗΣ για περαιτέρω μέτρα της Ένωσης για την προαγωγή της ασφαλούς χρήσης του Ίντερνετ,

ΠΡΟΚΕΙΜΕΝΟΥ να εμποδιστεί και να καταπολεμηθεί η σεξουαλική εκμετάλλευση των παιδιών, και ιδίως η παραγωγή, επεξεργασία, διανομή και κατοχή πορνογραφικού υλικού με θέμα παιδιά μέσω του Ίντερνετ,

ΑΠΟΦΑΣΙΖΕΙ:

Άρθρο 1

1. Προκειμένου να ενταθούν τα μέτρα για την πρόληψη και την καταπολέμηση της παραγωγής, επεξεργασίας, διανομής και κατοχής πορνογραφικού υλικού με θέμα παιδιά και για την προώθηση της αποτελεσματικής διερεύνησης και δίωξης ποινικών αδικημάτων που διαπράττονται στον τομέα αυτό, τα κράτη μέλη λαμβάνουν τα κατάλληλα μέτρα προκειμένου να ενθαρρύνουν τους χρήστες του Ίντερνετ να ενημερώνουν τις αρχές επιβολής του νόμου, είτε άμεσα είτε έμμεσα, για εικαζόμενη διανομή πορνογραφικού υλικού με θέμα παιδιά μέσω του Ίντερνετ, εάν υποπέσει στην αντίληψή τους τέτοιο υλικό. Οι χρήστες του Ίντερνετ ενημερώνονται για τον τρόπο με τον οποίο μπορούν να έλθουν σε επαφή με τις αρχές επιβολής του νόμου ή με μονάδες που διατηρούν ιδιαιτέρως καλές σχέσεις με τις αρχές αυτές, ώστε να μπορέσουν οι εν λόγω αρχές να ασκήσουν το καθήκον τους για την πρόληψη και την καταπολέμηση της παιδικής πορνογραφίας στο Ίντερνετ.

2. Όπου είναι αναγκαίο, και λαμβάνοντας υπόψη τη διοικητική δομή εκάστου κράτους μέλους, ένα μέτρο για την προώθηση της αποτελεσματικής διερεύνησης και δίωξης των αδικημάτων στον τομέα αυτό θα μπορούσε να είναι η σύσταση ειδικευμένων ομάδων, στα πλαίσια των αρχών επιβολής του νόμου, με ειδική εμπειρία και τα μέσα που απαιτούνται ώστε να είναι ικανές να αντιδράσουν ταχέως στις πληροφορίες για εικαζόμενη παραγωγή, επεξεργασία, διανομή και κατοχή πορνογραφικού υλικού με θέμα παιδιά.

3. Τα κράτη μέλη οφείλουν να μεριμνούν ώστε οι αρχές επιβολής του νόμου να ενεργούν ταχέως, όποτε λαμβάνουν πληροφορίες για εικαζόμενη παραγωγή, επεξεργασία, διανομή και κατοχή πορνογραφικού υλικού με θέμα παιδιά.

Άρθρο 2

1. Τα κράτη μέλη αναλαμβάνουν να εξασφαλίσουν την ευρύτερη δυνατή συνεργασία ώστε να διευκολύνουν την αποτελεσματική διερεύνηση και δίωξη ποινικών αδικημάτων που αφορούν την παιδική πορνογραφία στο Ίντερνετ σύμφωνα με τις ισχύουσες ρυθμίσεις και συμφωνίες.

2. Προκειμένου να εξασφαλίζεται έγκαιρη και αποτελεσματική αντίδραση σε αυτά τα αδικήματα, τα κράτη μέλη γνωστοποιούν μεταξύ τους τα ήδη συσταθέντα σημεία επαφής που λειτουργούν επί εικοσιτετραώρου βάσεως και αποτελούνται από εξειδικευμένο προσωπικό καθώς και τις ειδικές ομάδες που μνημονεύονται στο άρθρο 1 παράγραφος 2, οι οποίες μπορούν να χρησιμοποιούνται για ανταλλαγή πληροφοριών και περαιτέρω επαφές μεταξύ των κρατών μελών. Τα σημεία επαφής, που έχουν ήδη συσταθεί για να αναλάβουν άλλα καθήκοντα, μπορούν επίσης να χρησιμοποιούνται γι' αυτόν το σκοπό. Χρησιμοποιούνται επίσης υπάρχοντες δίαυλοι επικοινωνίας, όπως η Ευρωπόλ και η Ιντερπόλ.

3. Τα κράτη μέλη μεριμνούν ώστε, στο πλαίσιο της εντολής της, να ενημερώνεται η Ευρωπόλ για εικαζόμενες υποθέσεις παιδικής πορνογραφίας.

4. Τα κράτη μέλη, σε κατάλληλη συνεργασία με την Ευρωπόλ, εξετάζουν το ενδεχόμενο διοργάνωσης τακτικών συνεδριάσεων των αρμόδιων αρχών των ειδικευμένων στην καταπολέμηση της παιδικής πορνογραφίας στο Ίντερνετ, με σκοπό την προώθηση της γενικής ανταλλαγής πληροφοριών, την ανάλυση της κατάστασης και το συντονισμό των επιχειρησιακών μέτρων.

5. Κάθε κράτος μέλος γνωστοποιεί στη Γενική Γραμματεία του Συμβουλίου την οργανωτική του μονάδα ή τις μονάδες του που ενεργούν ως σημεία επαφής δυνάμει της παραγράφου 2. Η Γενική Γραμματεία κοινοποιεί στα άλλα κράτη μέλη τα εν λόγω σημεία επαφής.

Άρθρο 3

Τα κράτη μέλη, ενώ αρχίζουν εποικοδομητικό διάλογο με τη βιομηχανία, εξετάζουν τα ενδεδειγμένα μέτρα, οικειοθελούς ή νομικά δεσμευτικής φύσης, για την εξάλειψη της παιδικής πορνογραφίας στο Ίντερνετ. Ιδίως, τα κράτη μέλη ανταλλάσσουν τις εμπειρίες τους σχετικά με την αποτελεσματικότητα των μέτρων που έχουν λάβει για την εξάλειψη της παιδικής πορνογραφίας στο Ίντερνετ. Εξετάζουν, στο πλαίσιο αυτό, τα ακόλουθα μέτρα με τα οποία παροτρύνουν τις υπηρεσίες που παρέχουν πρόσβαση στο Ίντερνετ:

α) να συμβουλεύονται τις αρμόδιες μονάδες που αναφέρονται στο άρθρο 1 παράγραφος 1 ή τις ομάδες που αναφέρονται στο άρθρο 1 παράγραφος 2, σχετικά με το υλικό παιδικής πορνογραφίας για το οποίο έχουν λάβει πληροφορίες ή γνωρίζουν και το οποίο διανέμεται μέσω αυτών.

β) να αποσύρουν από την κυκλοφορία υλικό παιδικής πορνογραφίας για το οποίο έχουν λάβει πληροφορίες ή γνωρίζουν και το οποίο διανέμεται μέσω αυτών, εκτός αν οι αρμόδιες αρχές ορίσουν άλλως.

γ) σύμφωνα με το ψήφισμα του Συμβουλίου, της 17ης Ιανουαρίου 1995, σχετικά με τη νόμιμη παρακολούθηση των τηλεπικοινωνιών(8), να διατηρούν τα στοιχεία που σχετίζονται με τη διακίνηση, όπου μπορεί να εφαρμοστεί και είναι τεχνικώς δυνατό, ιδιαίτερα προς το σκοπό άσκησης ποινικής δίωξης σε περίπτωση όπου υπάρχει η υποψία σεξουαλικής εκμετάλλευσης παιδιών, καθώς και παραγωγής, επεξεργασίας και διανομής πορνογραφικού υλικού με θέμα παιδιά, για όσο διάστημα προβλέπει η ισχύουσα εθνική νομοθεσία προκειμένου να τίθενται τα στοιχεία αυτά στη διάθεση των αρχών επιβολής του νόμου, προς εξέταση, σύμφωνα με τις ισχύουσες διαδικασίες.

δ) να δημιουργούν τα δικά τους συστήματα ελέγχου προκειμένου να καταπολεμηθεί η παραγωγή, επεξεργασία, διανομή και κατοχή πορνογραφικού υλικού με θέμα παιδιά.

Άρθρο 4

Τα κράτη μέλη επαληθεύουν τακτικά κατά πόσον οι τεχνολογικές εξελίξεις απαιτούν, προς διατήρηση της αποτελεσματικότητας της καταπολέμησης της παιδικής πορνογραφίας στο Ίντερνετ, την τροποποίηση της ποινικής τους δικονομίας, στο πλαίσιο του σεβασμού των θεμελιωδών αρχών. Εάν χρειάζεται, υποβάλλουν στις αρμόδιες αρχές κατάλληλες προτάσεις για το σκοπό αυτό.

Άρθρο 5

Τα κράτη μέλη, σε επαφή με τη βιομηχανία, συνεργάζονται ανταλλάσσοντας τις εμπειρίες τους και ενθαρρύνοντας, εάν είναι εφικτό, την παραγωγή φίλτρων και άλλων τεχνικών μέσων για την παρεμπόδιση και τον εντοπισμό της διανομής υλικού παιδικής πορνογραφίας.

Άρθρο 6

1. Το Συμβούλιο εξετάζει σε ποιο βαθμό τα κράτη μέλη έχουν εκπληρώσει τις υποχρεώσεις τους που απορρέουν από την κοινή δράση 97/154/ΔΕΥ καθώς και την αποτελεσματικότητα των μέτρων που προτείνονται στην παρούσα απόφαση.

2. Η εξέταση που αναφέρεται στην παράγραφο 1 μπορεί να διεξάγεται, σύμφωνα με την κοινή δράση 97/827/ΔΕΥ του Συμβουλίου, της 5ης Δεκεμβρίου 1997, για τη δημιουργία μηχανισμού αξιολόγησης της εφαρμογής και της υλοποίησης σε εθνικό επίπεδο των διεθνών υποχρεώσεων που έχουν αναληφθεί στον τομέα της καταπολέμησης του οργανωμένου εγκλήματος(9), υπό την επιφύλαξη των ακόλουθων:

α) οι ομάδες αξιολόγησης αποτελούνται από δύο εμπειρογνώμονες·

β) πραγματοποιείται επιτόπια αξιολόγηση, προς αποφυγή χρονοβόρων διαδικασιών.

3. Η αξιολόγηση που προβλέπεται στον τίτλο IV στοιχείο Β της κοινής δράσης 97/154/ΔΕΥ, δεν πραγματοποιείται. Αντικαθίσταται από την αξιολόγηση που περιγράφεται στην παράγραφο 2 του παρόντος άρθρου.

4. Βάσει των πληροφοριών που λαμβάνονται στη διάρκεια της αξιολόγησης που αναφέρεται στην παράγραφο 2, το Συμβούλιο εξετάζει την πιθανή λήψη περαιτέρω μέτρων προκειμένου να καταστεί αποτελεσματικότερη η καταπολέμηση της παιδικής πορνογραφίας και της σεξουαλικής εκμετάλλευσης παιδιών.

Άρθρο 7

Τα μέτρα που προβλέπονται στην παρούσα απόφαση πρέπει να υλοποιηθούν από τα κράτη μέλη το αργότερο έως τις 31 Δεκεμβρίου 2000.

...

Για το Συμβούλιο

Ο Πρόεδρος

...

(1) ΕΕ C 70 της 6.3.1997, σ. 1.

(2) ΕΕ L 63 της 4.3.1997, σ. 2.

(3) ΕΕ C 26 της 30.1.1999, σ. 21.

(4) ΕΕ L 270 της 7.10.1998, σ. 48.

(5) ΕΕ C 251 της 15.8.1997, σ. 1.

(6) ΕΕ L 33 της 6.2.1999, σ. 1.

(7) ΕΕ L 142 της 5.6.1999, σ. 1.

(8) ΕΕ C 329 της 4.11.1996, σ. 1.

(9) ΕΕ L 344 της 15.12.1997, σ. 7.